Na podlagi tretjega odstavka 78. člena in šeste alineje prvega odstavka 87.c člena Zakona o zdravstveni dejavnosti (Uradni list RS, št. 23/05 – uradno prečiščeno besedilo, 15/08 – ZPacP, 23/08, 58/08 – ZZdrS-E, 77/08 – ZDZdr, 40/12 – ZUJF, 14/13, 88/16 – ZdZPZD, 64/17, 1/19 – odl. US, 73/19, 82/20, 152/20 – ZZUOOP, 203/20 – ZIUPOPDVE, 112/21 – ZNUPZ, 196/21 – ZDOsk, 100/22 – ZNUZSZS, 132/22– odl. US, 141/22 –ZNUNBZ, 14/23 – odl. US, 84/23 – ZDOsk-1, 102/24 – ZZKZ,32/25 in 112/25 – odl. US) ter prve točke drugega odstavka 11. člena Statuta Zbornice kliničnih psihologov Slovenije, je skupščina Zbornice kliničnih psihologov Slovenije na seji dne   .2026, v soglasju z ministrom za zdravje sprejela



PRAVILNIK O NAČINU IZVAJANJA
STROKOVNEGA NADZORA S SVETOVANJEM V DEJAVNOSTI PSIHOLOGIJE V ZDRAVSTVU IN DEJAVNOSTI KLINIČNE PSIHOLOGIJE



I. SPLOŠNE DOLOČBE

1. člen
(vsebina)

(1) Pravilnik ureja način izvajanja strokovnih nadzorov s svetovanjem (v nadaljnjem besedilu: strokovni nadzor) v kliničnopsihološki in psihološki dejavnosti v zdravstvu (v nadaljnjem besedilu: psihološka dejavnost) ter ukrepe Zbornice kliničnih psihologov Slovenije (v nadaljnjem besedilu: Zbornica).

(2) Zbornica opravlja strokovni nadzor pri fizičnih oziroma pravnih osebah, ki izvajajo psihološko dejavnost oziroma pri njih zaposlenih izvajalcih v psihološki dejavnosti (v nadaljnjem besedilu: izvajalci).


2. člen
(namen)

Zbornica opravlja strokovni nadzor z namenom:
· nadzora nad opravljanjem strokovne in poklicne dejavnosti ter poklicnih kompetenc izvajalcev psihološke dejavnosti,
· preverjanja ustreznosti poklicnih kvalifikacij, strokovnih izpopolnjevanj in organizacije dela,
· preverjanja zagotavljanja kakovosti in varnosti na strokovnem področju,
· preverjanja stalnega sledenja razvoju stroke,
· preverjanja upoštevanja doktrin, standardov, protokolov, smernic, navodil in drugih dokumentov na področju dela,
· preverjanja opravljanja dejavnosti v skladu s kodeksom etike,
· preverjanja ustrezne kadrovske zasedenosti,
· svetovanja na podlagi ugotovitev strokovnega nadzora.


II. NADZORNA KOMISIJA

3. člen
(sestava nadzorne komisije)

(1) Strokovni nadzor izvaja nadzorna komisija za strokovni nadzor (v nadaljnjem besedilu: nadzorna komisija), sestavljena iz treh članov.

(2) Upravni odbor zbornice, na predlog strokovnega sveta, imenuje 10 članov nadzorne komisije s področja klinične psihologije (v nadaljnjem besedilu: nadzorni klinični psihologi) in 10 članov nadzorne komisije s področja psihologije v zdravstvu (v nadaljnjem besedilu: nadzorni psihologi) za mandatno obdobje 5 let z možnostjo ponovnega imenovanja.

(3) Dva člana in predsednika nadzorne komisije za posamezen nadzor glede na področje nadzora imenuje s seznama nadzornih kliničnih psihologov in nadzornih psihologov predsednik Zbornice, tako, da je zagotovljena nepristranskost dela komisije.

(4) Vsaj eden od članov nadzorne komisije mora imeti 5 let delovnih izkušenj brez prekinitve na tisti ravni zdravstvene dejavnosti, ki je predmet strokovnega nadzora.

(5) Pri strokovnem nadzoru s področja klinične psihologije so predsednik in oba člana nadzorne komisije imenovani izmed nadzornih kliničnih psihologov. Pri strokovnem nadzoru s področja psihologije sta predsednik in en član nadzorne komisije imenovana izmed nadzornih psihologov, en član je lahko imenovan izmed nadzornih kliničnih psihologov.


4. člen
(pogoji za člane nadzorne komisije)

Za nadzornega kliničnega psihologa in nadzornega psihologa je lahko imenovan klinični psiholog in psiholog, ki izpolnjuje naslednje pogoje:
1. za strokovni nadzor na področju klinične psihologije najmanj sedem let delovnih izkušenj v klinično psihološki dejavnosti po opravljenem specialističnem izpitu,
2. za strokovni nadzor na področju psihologije v zdravstvu najmanj sedem let delovnih izkušenj v dejavnosti psihologije v zdravstvu po opravljenem strokovnem izpitu.


5. člen
(izločitveni razlogi)

(1) Za člana nadzorne komisije ne more biti imenovana oseba:
- ki je v zadnjih treh letih z izvajalcem, pri katerem naj se opravi strokovni nadzor, poslovno sodelovala;
- ki je o vsebini, ki je predmet strokovnega nadzora, predhodno odločala v okviru druge institucije;
- za katero so podane druge okoliščine, ki vzbujajo dvom o njeni nepristranskosti.

(2) Član nadzorne komisije v petih dneh od prejema sklepa o začetku strokovnega nadzora posreduje izjavo, da pri njem ne obstajajo razlogi iz prejšnjega odstavka tega člena ter izjavo o varovanju osebnih podatkov in neobstoju nasprotja interesov.

(3) Član nadzorne komisije mora takoj, ko zve za izločitveni razlog iz prve ali druge alineje prvega odstavka tega člena, prenehati s kakršnimkoli nadaljnjim delom v postopku in o tem najkasneje v roku petih dni od seznanitve se z izločitvenimi razlogi obvestiti predsednika Zbornice ter v istem roku podati predlog za svojo izločitev. Če član nadzorne komisije misli, da so podane druge okoliščine iz tretje alineje prvega odstavka tega člena, ki opravičujejo njegovo izločitev, mora o tem najkasneje v roku petih dni od seznanitve se z izločitvenimi razlogi obvestiti predsednika Zbornice ter v istem roku podati predlog za svojo izločitev.

(4) Izločitev člana nadzorne komisije lahko iz razlogov iz prvega odstavka tega člena predlaga tudi izvajalec, v roku petih dni odkar se je seznanil z okoliščinami za izločitev, vendar najpozneje do zaključka postopka strokovnega nadzora.

(5) O izločitvi člana nadzorne komisije odloči oseba oziroma organ, ki je nadzorno komisijo imenoval. Če je član nadzorne komisije izločen, se na enak način kot je bil imenovan izločeni član, imenuje nadomestni član.

III. IZVEDBA STROKOVNEGA NADZORA

6. člen
(načrtovanje izvedbe strokovnega nadzora)

Strokovni nadzor se lahko izvaja:  
· pri izvajalcih v celoti (terciarne ustanove, bolnišnice na sekundarni ravni, zdravstveni domovi, javni in zasebni zavodi ter družbe), 
· pri posamezni notranji organizacijski enoti izvajalca,
· kot nadzor obravnave posameznega primera,
· kot nadzor posameznega zdravstvenega delavca v psihološki dejavnosti. 

(2) Strokovni nadzori se načrtujejo in izvajajo na podlagi ocene tveganja.

(3) Strokovni nadzor se lahko opravi pogosteje pri izvajalcih, pri katerih je zaznano povečano tveganje.

(4) Metodologijo ocene tveganja oblikujejo člani nadzorne komisije.


7. člen
(letni program strokovnih nadzorov)

(1) Strokovni nadzor se izvaja na podlagi letnega programa, ki ga pripravi Zbornica v soglasju z ministrom, pristojnim za zdravje (v nadaljnjem besedilu: minister). 

(2) Pri določanju letnega programa strokovnih nadzorov se upoštevajo zlasti:
- podatki o prijavah ali pritožbah,
- rezultati preteklih nadzorov,
- tveganje za varnost pacientov,
- obseg in kompleksnost dejavnosti.

(2) Zbornica najpozneje do 15. decembra pošlje program strokovnih nadzorov za naslednje leto ministru v soglasje. Po danem soglasju se sprejeti letni program strokovnih nadzorov objavi na spletni strani Zbornice.

(3) Strokovni nadzor se pri posameznem izvajalcu ali zdravstvenemu delavcu v kliničnopsihološki dejavnosti praviloma opravlja enkrat v licenčnem obdobju, v psihološki dejavnosti pa praviloma enkrat v obdobju sedmih let.


8. člen
(uporaba določil upravnega postopka)

(1) Za postopek strokovnega nadzora se smiselno uporabljajo določbe zakona, ki ureja splošni upravni postopek.

(2) Nadzorovani izvajalec ima v postopku pravico: 
- biti obveščen o začetku postopka, 
- sodelovati v postopku, 
- podati izjavo o dejstvih, 
- vložiti pripombe na zapisnik, 
- biti seznanjen s končnimi ugotovitvami.
 


IV. POSTOPEK STROKOVNEGA NADZORA

1. SKLEP O ZAČETKU STROKOVNEGA NADZORA

9. člen
(sklep o začetku postopka)

(1) Strokovni nadzor se začne z izdajo sklepa o začetku strokovnega nadzora, ki ga izda predsednik Zbornice in v katerem določi:
· predsednika in dva člana nadzorne komisije,
· namen in predviden obseg strokovnega nadzora,
· rok, do katerega se zaključi strokovni nadzor.

(2) Če strokovni nadzor poteka pri izvajalcu, ki zaposluje oziroma pri katerem psihološko dejavnost izvajajo posamezni izvajalci psihološke dejavnosti, se v sklepu iz prejšnjega odstavka določno navede, ali se strokovni nadzor izvede samo pri posameznih ali pri vseh izvajalcih psihološke dejavnosti.

(3) Sklep za izvedbo strokovnega nadzora iz prvega odstavka tega člena se posreduje izvajalcu. Če se strokovni nadzor izvaja zgolj pri posameznem izvajalcu v psihološki dejavnosti, se sklep za izvedbo strokovnega nadzora posreduje tudi odgovorni osebi, kjer klinični psiholog ali psiholog opravlja delo.


10. člen
(vročanje)

Sklep o strokovnem nadzoru se vroči najkasneje v roku 15 dni pred dnem izvedbe strokovnega nadzora nadzorni komisiji, nadzorovanemu izvajalcu, nadzorovanemu kliničnemu psihologu ali psihologu in odgovorni osebi enote, kjer nadzorovani klinični psiholog ali psiholog opravlja delo.


2. PRISOTNOST PRI STROKOVNEM NADZORU
11. člen
(navzočnost)

(1) Pri strokovnem nadzoru so navzoči:
· zakoniti zastopnik nadzorovanega izvajalca ali njegova pooblaščena oseba,
· nadzorovani klinični psiholog ali psiholog,
· člani nadzorne komisije.

(2) Pri strokovnem nadzoru je poleg oseb iz prvega odstavka tega člena lahko na predlog nadzorovanega izvajalca ali nadzorovanega kliničnega psihologa ali nadzorovanega psihologa navzoč tudi klinični psiholog ali psiholog, ki ga predlaga nadzorovani izvajalec ali nadzorovani klinični psiholog ali nadzorovani psiholog, v kolikor slednji poda soglasje k navzočnosti.

12. člen
(odsotnost nadzorovanega)

Strokovni nadzor se lahko izvede tudi v odsotnosti zakonitega zastopnika ali pooblaščene osebe nadzorovanega izvajalca ali nadzorovanega kliničnega psihologa oziroma psihologa, v primerih, če:
· je resno ogroženo zdravje ali življenje ljudi,
· je podan na strani nadzorovanega utemeljen sum prikrivanja ali uničenja dokazov in bi z uničenjem dokazov lahko bistveno otežil izvedbo nadzora,
· se nadzorovani brez opravičljivega razloga ne udeleži strokovnega nadzora in s tem onemogoča izvedbo strokovnega nadzora.


3. POTEK STROKOVNEGA NADZORA

13. člen
(kriteriji in metodologija)

(1) Strokovni nadzor se izvaja po enotnih strokovnih kriterijih in metodologiji, ki jo sprejme Strokovni svet Zbornice. Na podlagi strokovnih kriterijev in metodologije Strokovnega sveta, Zbornica oblikuje obrazce in merila za:
- izvedbo nadzora,
- zapisnik o nadzoru,
- vrednotenje ugotovitev,
- predlaganje ukrepov.

(2) Pri opravljanju strokovnega nadzora nadzorna komisija lahko opravi naslednja nadzorna dejanja:
· pregled dokumentacije izvajalca ter ugotavljanje strokovnosti, kakovosti, varnosti in etičnosti izvajanja psihološke dejavnosti,
· ugotovitev strokovne usposobljenosti na podlagi dokazil in razgovorov,
· ugotovitev zagotavljanja ustrezne organizacijske in kadrovske razporejenosti,
· pogovor s pacientom ali njegovim ožjim družinskim članom,
· pregled skladnosti plana in realizacije strokovnega izpopolnjevanja,
· razgovor z vodstvom izvajalca in zaposlenimi v psihološki dejavnosti,
· razgovor o povezovanju z drugimi izvajalci zdravstvene dejavnosti,
· razgovor o ugotovljenih nepravilnostih,
· svetovanje za izboljšanje strokovnega dela ali pogojev dela,
· ogled in pregled posameznih objektov, prostorov ali opreme izvajalca,
· druga nadzorna dejanja glede na namen strokovnega nadzora.

(3) V primeru, da nadzorna komisija postopka ne more izvesti v enem dnevu, lahko posamezna opravila v postopku opravi tudi kasneje, vendar najkasneje v roku 30 dni od začetka nadzora.


14. člen
(kraj strokovnega nadzora)

(1) Strokovni nadzor poteka v prostorih nadzorovanega izvajalca ali nadzorovanega kliničnega psihologa oziroma psihologa, določena nadzorna dejanja pa se lahko v izjemnih primerih  opravijo tudi drugje, če je to skladno z namenom strokovnega nadzora in ni mogoče ugotoviti vseh pomembnih okoliščin za izvedbo strokovnega nadzora v prostorih nadzorovanega izvajalca.

(2) Nadzorovani izvajalec ali nadzorovani klinični psiholog oziroma psiholog ima pravico in dolžnost sodelovati s člani nadzorne komisije, zagotoviti dostop v prostore, omogočiti pregled zahtevane dokumentacije in nemoteno delo nadzorne komisije.

4. ZAPISNIK

15. člen
(sestava zapisnika)

(1) O poteku strokovnega nadzora nadzorna komisija sestavi zapisnik, ki vsebuje:
· podatke o navzočih pri izvedbi strokovnega nadzora (ime, priimek, specialnost in nazivi),
· pravni temelj za izvedbo strokovnega nadzora,
· kraj, čas in trajanje nadzora,
· opis predmeta nadzora,
· navedbo opravljenih nadzornih dejanj,
· povzetek ugotovitev nadzorne komisije.

(2) Zapisnik podpišejo nadzorovani izvajalec ali klinični psiholog ali psiholog, predstavnik delodajalca ali zakoniti zastopnik, drugi prisotni klinični psiholog ali psiholog ter člani nadzorne komisije.


5. UGOTOVITVENO POROČILO

16. člen
(sestava ugotovitvenega poročila)

(1) O ugotovitvah strokovnega nadzora nadzorna komisija sestavi ugotovitveno poročilo, ki vsebuje:
· podatke o navzočih pri izvedbi strokovnega nadzora (ime, priimek, specialnost in nazivi),
· pravni temelj za izvedbo strokovnega nadzora,
· kraj, čas in trajanje nadzora,
· opis predmeta nadzora,
· navedbo opravljenih nadzornih dejanj,
· ugotovitve in usmeritve nadzorne komisije,
· predloge ukrepov iz prvega odstavka 79. člena ZZDej.


17. člen
(vročanje ugotovitvenega poročila)

Nadzorna komisija v roku 15 dni po izvedenem strokovnem nadzoru posreduje ugotovitveno poročilo v mnenje nadzorovanemu izvajalcu ali nadzorovanemu kliničnemu psihologu oziroma psihologu.


18. člen
(izjava)

(1) Nadzorovani izvajalec psihološke dejavnosti ali nadzorovani klinični psiholog oziroma psiholog lahko pripombe na ugotovitveno poročilo poda v roku, ki mu ga določi nadzorna komisija, rok pa ne sme biti daljši od 30 dni. 


6. KONČNO POROČILO IN UKREPI

19. člen
(končno poročilo strokovnega nadzora)

(1) Po poteku roka za podajo pripomb iz osemnajstega člena tega pravilnika, nadzorna komisija o ugotovitvah strokovnega nadzora poda končno poročilo predsedniku Zbornice. 

(2) Končno poročilo iz prvega odstavka tega člena se vroči tudi nadzorovanemu izvajalcu psihološke dejavnosti ali nadzorovanemu kliničnemu psihologu oziroma psihologu, odgovorni osebi delodajalca nadzorovanega kliničnega psihologa oziroma psihologa. 


20. člen
(ukrepi)

(1) Nadzorna komisija lahko glede na ugotovitve v strokovnem nadzoru v končnem poročilu predlaga naslednje ukrepe:
· dodatno strokovno usposabljanje nadzorovanega kliničnega psihologa ali psihologa pri izvajalcu psihološke dejavnosti,
· dodelitev mentorja nadzorovanemu kliničnemu psihologu ali psihologu pri izvajalcu psihološke dejavnosti,
· naznanitev suma storitve kaznivega dejanja pristojnim organom pregona,
· izboljšanje sistema ali procesa, pri katerem je prišlo do nepravilnosti,
· odpravo organizacijskih, materialnih in drugih nepravilnosti oziroma pomanjkljivosti,
· vložitev predloga za izvedbo drugega nadzora iz 76. člena Zakona o zdravstveni dejavnosti,
· odvzem licence ali izbris iz registra kliničnih psihologov in psihologov.

(2) Pri izbiri ukrepa se upoštevajo teža in narava ugotovljenih nepravilnosti, vpliv na varnost pacienta, pogostost in ponovljivost nepravilnosti, pretekli nadzori, povzročitev škode tretjim, in druge okoliščine, ki so povezane s kakovostjo izvajanja psihološke dejavnosti, upoštevaje pri tem kriterije in metodologijo iz prvega odstavka 13. člena tega pravilnika. Pri izbiri ukrepa se upošteva načelo sorazmernosti in načelo izreka najmilejšega ukrepa, s katerim je še možno doseči namen in cilje strokovnega nadzora.

(3) Če se pri strokovnem nadzoru ugotovijo večje pomanjkljivosti in nepravilnosti, lahko Zbornica začasno, dokler niso odpravljene ugotovljene nepravilnosti in pomanjkljivosti, prepove opravljanje dela posameznemu nadzorovanemu izvajalcu ali o tem obvesti ministrstvo, pristojno za zdravje, ki lahko začasno, dokler niso odpravljene ugotovljene nepravilnosti in pomanjkljivosti, prepove opravljanje zdravstvene dejavnosti nadzorovanemu izvajalcu ali njegovi notranji organizacijski enoti. 

7. ZAKLJUČEK POSTOPKA
21. člen
(zaključek postopka)

Strokovni nadzor se zaključi s končnim poročilom iz prvega odstavka 19. člena tega pravilnika ali z odreditvijo ukrepov predsednika Zbornice.

22. člen 
(poročanje ministrstvu)

(1) Zbornica je dolžna ministrstvu za zdravje mesečno poročati o strokovnih nadzorih in enkrat letno predložiti končno poročilo.

(2) Mesečno poročilo iz prvega ostavka tega člena obsega:
- evidenco izvedenih strokovnih nadzorov, 
- za vsak nadzor navedbo vrste nadzora, nadzorovanca, datum izvedbe in ključne ugotovitve. 

(3) Letno poročilo iz prvega odstavka tega člena obsega letno vsebinsko analizo zapisnikov strokovnih nadzorov in letno vsebinsko analizo ukrepov.


V. FINANCIRANJE
23. člen
(financiranje strokovnih nadzorov)

Strokovni nadzor, ki se izvaja po rednem letnem programu, se financira iz državnega proračuna.


VI. STROKOVNA NAVODILA
24. člen
(strokovna navodila)

(1) Strokovna navodila za izvajanje 13. člena tega pravilnika izda Strokovni svet Zbornice, v soglasju z ministrom. 

(2) Strokovna navodila objavi Zbornica na svoji spletni strani. 


VII. PREHODNA IN KONČNA DOLOČBA
25. člen
(prehodna določba)

Zbornica na podlagi tega pravilnika najkasneje do 31. decembra 2026 ministrstvu v soglasje posreduje program strokovnih nadzorov za leto 2027.


26. člen
(začetek veljavnosti)

Ta pravilnik začne veljati petnajsti dan po objavi v Uradnem listu Republike Slovenije.



EVA: 2026-2711-0090

Predsednica Zbornice kliničnih psihologov
asist. dr. Sana Čoderl Dobnik, univ. dipl. psih., spec. klin. psih.




Soglašam!
dr. Tadej Ostrc
minister za zdravje
